C 152/106
DA
Den Europæiske Unions Tidende
6.4.2022
1.7.
Hvad angår udstedere af grønne obligationer uden for EU, mener EØSU, at adgangen til EU's kapitalmarkeder og omvendt bør baseres på en harmonisering af klassificeringssystemer på tværs af jurisdiktioner på globalt plan.
EØSU mener især, at dette er relevant, da miljømæssige udfordringer som f.eks.
klimaændringer ikke kan imødegås af EU alene.
Medmindre der er fælles fodslag om at arbejde for en klassificering, der stemmer overens med klassificeringen i tredjelande, vil Kommissionens frivillige standard for grønne obligationer i forslaget til forordning sandsynligvis ikke blive en standard, der kommer til at gælde for det globale marked for grønne obligationer.
Den internationale platform for bæredygtig finansiering (IPSF) bør spille en central rolle i bestræbelserne på at skabe dette fælles grundlag ved at fungere som et forum for dialog mellem politiske beslutningstagere.
1.8.
Endelig bifalder EØSU kravet i EU's klassificering om, at investeringer skal opfylde princippet om ikke at gøre væsentlig skade og minimumsgarantier i betragtning af det fortsatte behov for at prioritere den grønne omstilling parallelt med social beskyttelse og beskyttelse af menneskerettigheder og arbejdstagerrettigheder.
Dette kan dog begrænse omfanget af klassificeringens overensstemmelse med tredjelandes, især hvis sådanne jurisdiktioner ikke opfylder kriterierne i henhold til princippet om ikke at gøre væsentlig skade såsom anerkendelse af retten til at føre kollektive overenskomstforhandlinger.
Med henblik herpå foreslår EØSU, at der nedsættes et særligt overvågningsudvalg, som skal overvåge dynamikken på markedet for grønne obligationer under inddragelse af arbejdsmarkedets parter.
2.
Generelle bemærkninger 2.1.
Den 6. juli 2021 foreslog Kommissionen en ny forordning om en frivillig europæisk standard for grønne obligationer.
Forslaget til forordning har til formål at gøre EU's finansielle system mere bæredygtigt ved at skabe en »guldstandard« for grønne obligationer, der kan sammenlignes med og potentielt tilpasses andre markedsstandarder.
2.2.
Standarden for grønne obligationer vil være åben for alle udstedere af grønne obligationer, herunder private, offentlige og statslige udstedere, og den omfatter udstedere uden for EU.
2.3.
Den foreslåede ramme fastsætter en frivillig standard for, hvordan virksomheder og offentlige myndigheder kan bruge grønne obligationer til at rejse midler på kapitalmarkederne til finansiering af projekter.
2.4.
Standarden kræver, at udstederne tildeler hele provenuet fra udstedelsen til aktiviteter, der opfylder kravene i Europa-Parlamentets og Rådets forordning (EU) 2020/852 (1) (EU's klassificeringsforordning), inden obligationens udløbsdato.
Den fastsætter miljømålsætninger, screeningskriterier og præstationstærskler for økonomiske aktiviteter.
En økonomisk aktivitet anses for at opfylde kravene, hvis den a) bidrager væsentligt til at nå et eller flere af miljømålene, b) ikke skader andre miljømål væsentligt og c) er i overensstemmelse med sociale og forvaltningsmæssige minimumsgarantier.
2.5.
EU's grønne obligationer vil bidrage til finansieringen af langsigtede projekter (på op til ti år), så længe disse projekter stemmer overens med klassificeringsforordningens miljømål.
2.6.
EU's grønne obligationer vil være underlagt ekstern kontrol for at sikre, at de stemmer overens med ovennævnte krav, navnlig at projekterne harmoniserer med klassificeringssystemet.
Ifølge forslaget skal de eksterne kontrollanter registreres hos Den Europæiske Værdipapir- og Markedstilsynsmyndighed og regelmæssigt opfylde betingelserne for registrering.
2.7.
I tilfælde af en ændring af EU-klassificeringssystemets tekniske screeningskriterier i henhold til klassificeringsfor­ ordningen efter en obligationsudstedelse giver forslaget udstederne mulighed for fortsat at kvalificere sig efter allerede eksisterende kriterier i yderligere fem år.
EØSU er imidlertid af den opfattelse, at når en obligation kan betegnes som »grøn« ved udstedelsen, bør reglerne for tildeling af provenuet ikke ændres.
Selv om klassificeringssystemets screeningskriterier ændres, og obligationen ikke længere opfylder de nye kriterier, bør den i praksis forblive »grøn« i hele løbetiden.
Dette vil bidrage til stabile markeder for grønne obligationer.
2.8.
Forslaget har også til formål at styrke investorernes tillid og garantier og mindske risikoen for, at projekter finansieret med grønne obligationer ikke opfylder de tilsigtede miljømål.
Udstedere af sådanne obligationer skal regelmæssigt aflægge rapport.
(1)
Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).